#### FARSKÝ LIST

**1. október – 7. október, číslo 307**

*Gréckokatolícka cirkev, farnosť Čičava, Čičava 38, 09301*

Tel.: 0911/711488, o.martinlaban@gmail.com

# Som manžel a otec. Potrebujem ja a moja rodina spoločenstvo?

**Aj ty sa snažíš sa byť dobrým mužom, verným manželom pre svoju ženu a láskavým otcom pre svoje deti? Aj ty máš v hlave to nastavenie, že chceš svoje deti vychovávať k dobrému kresťanskému životu, aby boli raz dobrými ľuďmi?**

Chcem sa s vami podeliť o pár dôvodov, prečo som sa rozhodol, že pre našu rodinu (aktuálne manželku a štvormesačnú dcéru) bude **spoločenstvo niečím dôležitým**. Nepíšem to preto, lebo by sa mi nechcelo opúšťať veci, ktorými som žil pred svadbou, píšem to ako – a čoraz viac si to uvedomujem – kľúčovú časť toho, čo pre mňa znamená byť dobrým manželom a otcom.

**Nie som všetkým**

Nech už je to akokoľvek pokorujúce, nedokážem naplniť všetky potreby mojej manželky a dcéry. Nie som ten, ktorý všetko vie, všetko má v rukách a má všetko dokonale pod kontrolou. Spoločenstvo mi pomáha udržať smerovanie svojho (nášho) života a pohľad upriamený na Ježiša, ktorý je tým Všetkým. On môže dať mojej rodine všetko! Z čisto ľudského pohľadu, aj keď žijeme v manželstve, potrebujeme sa rozprávať s inými ľuďmi. Potrebujeme počuť názor iných – a to nielen na nové oblečenie či elektroniku, ale aj na skutočne dôležité témy, týkajúce sa neraz tiež nás samých.

**Feedback na otcovstvo**

Neviem ako vy, ale ja mám túžbu byť stále lepším otcom. Potrebujem sa zlepšovať. O niektorých priestoroch na zmenu viem, no niektoré mi musia ukázať ľudia v mojom okolí. Keďže do spoločenstva chodíme aj s našou dcérou, ľudia vidia naše „rodičovstvo“. Je veľmi dobré dostať pozitívnu spätnú väzbu, o tom ako naše správanie niekoho povzbudilo, ale je rovnako obohacujúce dostať akýsi postreh, ktorý nám môže pomôcť zlepšiť sa. Veľmi si vážim, že spoločenstvo je miesto, kde mi to ľudia povedia s láskou a starostlivosťou a nie ako pohoršenie či výčitku.

**Nové impulzy**

Ak hľadáte Pána Boha celým srdcom, viete, že nové inšpirujúce svedectvá, príbehy či myšlienky sú neskutočne osviežujúce a posúvajú vás vpred. Nechcem, aby tomu bolo inak aj v mojej rodine. Chcem, aby sme neustále počúvali o tom, čo Boh robí v našom okolí, aké zázraky sa dejú a čo zažívajú ďalší bratia a sestry vo svojom živote. Narastá tak naša viera! Som presvedčený, že keď bude naša dcéra väčšia a bude počúvať a prijímať viac podobné veci, jej viera bude naozaj neochvejná!

**Duchovné líderstvo rodiny**

Spoločenstvo mi jednoznačne pomáha napredovať vo vzťahu s Bohom. Učím sa Ho viac počúvať a spolu s bratmi a sestrami rozlišovať, čo odo mňa Pán Boh v tomto čase chce. Objavujem tu stále viac čo znamená život v autorite Božieho syna a čo to znamená byť duchovným lídrom pre svoju rodinu. Keď si spomeniete na starozákonných veľkých mužov, ktorí boli na čele rodiny, jednou z ich charakteristických vlastností bolo to, že sa rozprávali s Bohom a nasledovali Jeho volanie. Chcem to! Chcem sa naučiť byť blízko Bohu a prinášať svojej manželke a deťom zjavenie z neba.

**Otvorenosť namiesto izolácie**

Nedávno som sa zamýšľal nad tým, ako to naša malá dcérka vníma, keď chodievame na spoločenstvo, keď to vlastne ani veľmi (zatiaľ) nevníma. Stojí za to byť tam s ňou, aj keď to neraz vyžaduje viacero sprievodných javov? (ak ste rodičia, chápete to ) Verím tomu, že aj tie najmenšie deti vnímajú veľmi veľa. Vnímajú, či sú v spoločnosti druhých ľudí alebo či sú len s rodičmi. Verím tomu, že už teraz učím moju dcéru postoju otvorenosti, láske k druhým ľuďom a schopnosti byť tu pre druhých. Takže áno! Stojí to za to! Keď bude väčšia a keď bude priateľská, ochotná sa podeliť s druhými, pohostinná, bude to výsledok výchovy k otvorenému srdcu k druhým ľuďom (aspoň tomu verím).

**Potrebujú nás**

Iste poznáte tú časť evanjelia, kde sa hovorí tom, že kto prijíma dieťa v Ježišovom mene, prijíma Jeho samého. Viete čo? Ja tomu naozaj verím. Verím, že keď nám Boh dal dieťa, dal nám špeciálnym spôsobom aj prítomnosť seba samého v našej rodine. Môžem si to nechať len pre seba? Ježiš nás pozýva deliť sa s požehnaním, ktoré dostávame. Myslím si, že ostatní ľudia v spoločenstve nás potrebujú. Potrebujú milosť, ktorá prichádza s našou rodinou, potrebujú naše modlitby, naše svedectvá či možno len náš čas na rozhovory. Je to len pár postrehov, ale je to to, čo si aktuálne uvedomujem a začo som Bohu vďačný, že ma naučil. Ale ešte jedna dôležitá vec. Ak sa rozhodneš, že spoločenstvo bude súčasťou života aj tvojej rodiny, **rozhodni sa naplno a definitívne**. Nie tak, že jeden týždeň áno, druhý týždeň (keď sa vyskytne nejaká komplikácia) už nie. Tvoja manželka, tvoje deti potrebujú otca, ktorý**bude rozhodnutý a nedá si len tak vziať hodnotu spoločenstva.**Vernosť je v tomto prípade veľmi kľúčová! Pamätaj, že **tvoj postoj vernosti je charakteristikou slova vernosť**pre tvoje deti.

Neviem, ako sa teraz cítiš – či to pre teba vyzerá v pohode alebo odstrašujúco… Jedno viem – dá sa to. My to žijeme už niekoľko mesiacov a prináša to požehnanie do našich životov, do nášho vzťahu i celej rodiny. Občas nás to stojí menší neporiadok doma, nejaké to zapretie, obetu či nepohodlie, ale stojí to za to! **Stojí to za to mať spoločenstvo!**

**MICHAL**

**Potreba kresťanského spoločenstva**

Pri práci s mládežou som sa neraz stretol s otázkou rodičov, ktorých dieťa chcelo chodiť na „stretko“: „A treba mu to? Nestačí mu rodina a kostol?“ Nuž v ideálnom prípade skutočne rodina a „kostol“ stačia. Čo je však ten ideálny prípad? No keď rodina je svätou rodinou, keď sa denne stretáva na modlitbe, na čítanie a štúdium Božieho slova, keď denne prijíma posilu sviatostí a denne plní nejakú službu v Cirkvi i vo svete. To však je len jedna časť. Aj „kostol“ totiž musí byť ideálny. To znamená že je to nielen zhromaždenie veriacich, ktorí prídu na svätú omšu, ale živé spoločenstvo spoločenstiev, ktoré sa stretáva s Kristom uprostred (aj mimo svätej omše), počúva Božie slovo a prijíma ho v rôznych formách ako smerovky na cestu, ako podnet k spytovaniu svedomia,... , ktoré slávi Eucharistiu, zakúša moc Boha vo sviatostiach..., ktoré sa prejavuje v službe v Cirkvi i mimo nej...

Je ťažké nájsť takýto ideál. Práve preto existujú v Cirkvi rôzne spoločenstvá, ktoré sa usilujú o jeho dosiahnutie. Je však dôležité, aby tieto spoločenstvá zas spätne vplývali na rodiny a farské spoločenstvá... Potrebujeme sa navzájom.

**Potrebujem iných**

Nemôžem milovať prázdnotu. Nemôžem sa stať osobou bez spoločenstva iných osôb. „Nie je dobré, že je človek sám“ (Gn 2, 18).

Keby mi niekto– obyčajne sú to rodičia – nepomohol pri využívaní Božieho daru slobody milovať, nikdy by som sa nestal takým kresťanom, akým som teraz. Moji rodičia a iní ľudia tým, že využívali vlastnú slobodu milovať, učili ma uvedomovať si moju slobodu milovať. Keby ma nikto nemiloval, nikdy by som sa nerozvinul ako osoba. Preto Boh „prvý miloval nás“ (1 Jn 4, 19) a až neskôr žiadal, aby sme ho aj my milovali. Vlastne každý z nás je dnes takou, a nie inou osobou, lebo existovali ľudia, ktorí nás milovali, alebo zanedbali milovať od chvíle nášho narodenia. „Keď človek prichádza na svet, nemá k dispozícii všetko, čo potrebuje na rozvoj svojho telesného a duchovného života. Potrebuje druhých ľudí... Boh chce, aby každý dostával od druhých, čo potrebuje, a aby sa tí, čo majú osobitné ,talenty‘, podelili s ich dobrodeniami s tými, ktorí to potrebujú“ (KKC 1936 – 1937). Čím viac sme milovaní, tým sa stávame slobodnejšími milovať seba samých aj iných ľudí. Keď sme milovaní, otvárame sa ako kvet; keď sa cítime nemilovaní, uzatvárame sa do seba a nemilujeme ani seba samých. Život v spoločenstve je pre nás akoby životodarnou krvou.

Moja láska nemôže spočívať v prázdnote. Nemôžem sa stať osobou, ak niekto neprijíma moju lásku. V tom istom zmysle aj ja potrebujem spoločenstvo iných ľudí. Ak mi iní nedovolia poznať ich osobnosť, vtedy obmedzujú moju slobodu milovať a následkom toho sa moja osobnosť nemôže rozvíjať. Práve taká láska a potreba spoločenstva nadchla veľkého Pavla, aby priateľom do Solúna napísal: „Aj keď sme boli, bratia, na krátky čas od vás odlúčení, no iba tvárou, nie srdcom, tým viac a túžobnejšie sme sa usilovali uvidieť vašu tvár. Lebo sme chceli prísť k vám, najmä ja, Pavol, raz aj druhý raz...“ (1 Sol 2, 17– 18).

Lásku potrebujem tak ako dýchanie. A  iných ľudí, schopných prijímať moju lásku, potrebujem tak ako povetrie, ktoré dýcham. Ak mi obmedzíš prívod vzduchu, zadusíš ma telesne; ak ma pozbavíš lásky, vystavuješ ma psychickému utrpeniu a duchovnému zaduseniu. Svätý Pavol zdôrazňuje potrebu spoločenstva týmito jednoduchými slovami: „Jednotlivo sme si navzájom údmi“ (Rim 12, 5).

**Iní potrebujú mňa**

Aj iní potrebujú mňa. Bezo mňa a bez mojej lásky sa každý z nich bude cítiť trochu menej slobodný milovať. Keď milujem iných, vtedy sa aj oni stávajú schopnejšími vyjadrovať svoju lásku a vzrastať v slobode milovať, danej im Bohom. Keď ich pozbavujem lásky, marím rast ich osobnosti – ich slobody milovať. Ak rodičia dieťaťu neprejavujú lásku, život sa preň stáva problémom, pokiaľ nestretne spoločenstvo ľudí, ktorí začnú meniť jeho smutný život tým, že mu preukazujú lásku.

Iní ma potrebujú aj preto, aby som prijal ich lásku. Ak prijmem lásku druhého človeka, tým mu pomáham rásť ako osobe i ako kresťanovi. Keď nechcem prijať jeho lásku, staviam ho čiastočne do prázdnoty, následkom čoho sa nemôže rozvinúť v plnosti svojej osobnosti, k čomu ho Boh povolal. „Rozdeľujem čnosti tak rozdielne, že nedám každému všetky, ale jednu dám jednému, inú druhému... A tak som dal mnohé dary a milosti... tak rozdielne, aby ste nevyhnutne mali príležitosť preukazovať si jeden druhému lásku;... chcel som, aby jeden potreboval druhého a aby všetci boli mojimi služobníkmi pri rozdeľovaní milostí a darov, ktoré dostali odo mňa“ (svätá Katarína Sienská: Dialóg o Božej prozreteľnosti, cit. podľa KKC 1937).

Kresťanskému spoločenstvu v Korinte Pavol napísal: „Veď som už povedal, že ste tak v našich srdciach, že s nami umierate aj žijete“ (2 Kor 7, 3). Potrebujem iných, aby som žil. Potrebujem spoločenstvo. Musím žiť v pravom spoločenstve s inými ľuďmi, s bratmi a sestrami. Aby som tak rozvinul svoju osobnosť – svoju slobodu milovať. Tento fakt zvaný spoločenstvo nie je niečím, bez čoho sa možno zaobísť, ani to nie je privilégium rezervované určitej kategórii ľudí. Spoločenstvo je životodarným dýchaním a pokrmom pre duchovný rast nás všetkých.

**Zakúsiť Boha**

Je dôležité pripomenúť si a presvedčiť sa, že k tomu, aby si zakúsil Boha, je potrebné prežívať spoločenstvo s inými ľuďmi. Karl Rahner to vyjadruje slovami: „Zážitok Boha je možný len prostredníctvom zážitku sveta... Zážitok Boha je postavený predovšetkým na vzťahu človeka k človeku. Znamená to, že vzťah človeka k iným ľuďom má stáť na absolútnej a nestrannej dôvere, na ochote oddať sa blížnemu, na prijatí zodpovednosti za neho – inými slovami na láske. Len na tomto základe možno skutočne pochopiť, aký je Boh a kto je ten, do ktorého záležitostí sa človek angažuje, keď začína milovať Boha“ (Doctrine and life, apríl/máj 1971).

To isté povedal Boh týmito jednoduchými slovami: „Kto nemiluje brata, ktorého vidí, nemôže milovať Boha, ktorého nevidí“ (1 Jn 4, 20). Z toho jasne vysvitá, že spoločenstvo zaručuje nielen psychologickú trvácnosť osoby, ktorou človek určite je, ale aj dosiahnutie plnej duchovnej i kresťanskej zrelosti každého z nás.

**Som neopakovateľný**

Prínos každej osoby v spoločenstve (rodine) je neopakovateľný. Len ja môžem spoločenstvo obohatiť svojím vkladom. Nikto iný ma v tom nemôže zastúpiť. Boh vo mne stvoril špecifické aspekty svojej vlastnej dokonalosti. Nedal ich iným ľuďom. Každého z nás stvoril odlišného a neopakovateľného tak, aby sme si boli navzájom potrební a záviseli jeden od druhého, aby sme sa tešili zo všetkých jeho darov. „Rozdiely medzi ľuďmi patria do Božieho plánu. Boh chce, aby sme sa navzájom potrebovali. Rozdiely majú pobádať k láske“ (KKC 1946). Boh sám o tom hovorí: „Keby boli všetky jedným údom, kde by bolo telo? No takto je mnoho údov, ale iba jedno telo. A oko nemôže povedať ruke: ,Nepotrebujem ťa!‘ ani hlava nohám: ,Nepotrebujem vás!‘... aby nebola v tele roztržka, ale aby sa údy rovnako starali jeden o druhý. Ak teda trpí jeden úd, trpia spolu s ním všetky údy, a ak vychvaľujú jeden úd, radujú sa s ním všetky údy“ (1 Kor 12, 19 – 21. 25 – 26).

**Žiť pre iných**

Byť osobou znamená byť v kontakte s inými osobami, ba čo viac, byť pre nich. Ak chcem existovať ako osoba, musím spoluexistovať. Aby som existoval, musím existovať pre niekoho – pre iných a oni pre mňa. Spoločenstvo je presvedčenie o osobnej zodpovednosti za vstup do láskyplného kontaktu s inými, ktorí rozvíjajú svoju osobnosť za mojej pomoci a ktorí zároveň pomáhajú mne, aby som vzrastal ako osoba. Vyžaduje to chrániť sa pred každou tendenciou uzatvárať sa do seba, pred každou snahou klásť láske hranice a pred túžbou ovládnuť iných s cieľom využiť ich vo vlastný prospech. Jedine v spoločenstve môžem využiť svoju slobodu milovať iných. V ňom dávam a dostávam dar rásť ako osoba. Hľa, čo o tom hovorí Boh: „Žime podľa pravdy a v láske všestranne vrastajme do toho, ktorý je hlavou, do Krista. Z neho celé telo, pevne zviazané a pospájané všetkými oživujúcimi spojivami, podľa činnosti primeranej každej časti, rastie a buduje sa v láske“ (Ef 4, 15 – 16).

**Prijať a vyjadriť svoju potrebu**

Nemusíme prejavovať túžbu odhaliť svoju potrebu byť s inými a tvoriť spoločenstvo. Dokonca môžeme pociťovať určitú obavu pred akceptovaním tejto hlbokej potreby svojho vnútra. Preto je dobré prečítať si a vidieť, ako jednoznačne taká silná duchovná osobnosť, akou bol svätý Pavol, prijíma a vyjadruje svoju potrebu zjednocovať sa s inými ľuďmi: „Veď som vám písal,... aby ste vedeli, ako veľmi vás milujem“ (2 Kor 2,4); „... bratia moji milovaní a vytúžení“ (Flp 4,1); „Potom k vám prídem s radosťou, ak to bude Božia vôľa, a pookrejem s vami“ (Rim 15, 32); „A keď si spomínam na tvoje slzy, túžim ťa vidieť, aby ma naplnila radosť“ (2 Tim 1,4).

Ak dokážem povedať svojim bratom a sestrám: „Milujem ťa a potrebujem tvoju lásku,“ ak cítim, že patrím k iným a oni ku mne v tom istom význame, vtedy som sa stal slobodou milovať, čiže osobou.

**Skúsenosť**

Aj keď sme ešte len vo štvrtej etape Cesty k spoločenstvu, pokladám ju za kľúčovú. Vyžaduje si totiž rozvíjanie božských čností – predovšetkým nadprirodzenej viery, že ma potrebuje Boh i ľudia v rodine, v spoločenstve, v Cirkvi. To však neznamená, že potrebujú moje vedomosti, schopnosti, styky,... Nie, potrebujú mňa ako človeka s darmi, aké nemá nik iný na svete. Veríš tomu?

Pred rokmi, keď sme prechádzali túto etapu, jedno spoločenstvo sa nám prakticky rozpadlo. Kládli sme si totiž otázku, ktorá nie je v tých deviatich na konci. Je trochu vyššie a už ste ju čítali. Dokážem povedať svojim bratom a sestrám: „Milujem ťa a potrebujem tvoju lásku“? Dvaja ľudia v spoločenstve si to vtedy nedokázali povedať... Dodnes na to s bolesťou spomínam. Som však Bohu zároveň vďačný, že aj keď daná skupina ľudí sa prestala stretávať, každý z nich našiel svoje miesto v Cirkvi a v službe. Ako sa rozišli Pavol a Barnabáš pre Marka, tak sa možno niekedy musíme rozísť aj my. No je dôležité neostať v sklamaní, ale hľadať cesty viery, aby nás Boh mohol napokon priviesť do spoločenstva a do služby, kde skutočne dokážeme každému nielen povedať: „Milujem ťa a potrebujem tvoju lásku,“ ale aj to dokázať svojím životom.

Ak bude potrebné, ostaňte stáť v tejto etape. Skúmajte sa, či naozaj potrebujete lásku ostatných členov rodiny, spoločenstva. A či ostatní potrebujú práve takú formu lásky, akou ju prejavujete vy...
**Stretnutie spoločenstva/rodiny**

Možno si zbadal, že niektorí váhajú väčšmi ako iní, keď sa majú deliť o svoje zážitky a pocity. Je to pochopiteľné. Títo ľudia možno za mlada alebo aj neskôr zakúsili sklamanie pri hľadaní pochopenia a lásky. Hoci by chceli, predsa sa obávajú nového sklamania. Možno ich dokážeš povzbudiť prejavením záujmu o to, čo majú „na povedanie“, aby tak videli, že ich počúvaš s láskou, nie s hodnotením a odsudzovaním. S ohľadom na dávne skúsenosti sa im možno ťažko dôveruje a miluje seba samých; práve ty si vyzvaný napomôcť uzdravenie tejto rany skrze Kristovu lásku, ktorá je v tebe.

Nemýľ si váhanie týchto ľudí s nechuťou vytvárať spoločenstvo, upevňovať rodinu. Veď už to, že sú na stretnutí, ich možno stálo viac odvahy než si dokážeš predstaviť. Takí ľudia potrebujú viac než bežnú lásku a obyčajné vypočutie. A v nijakom prípade ich nemožno nútiť, aby povedali zo svojho vnútra niečo viac, ako sami v danej chvíli chcú. Do ich váhania sa treba pozorne započúvať a plne ho prijať. Je to dôkaz, že napriek dávnym neúspechom sú ochotní podstúpiť nové riziko. Len láska – Božia láska – v tebe, veriacom človekovi, môže to počuť a pomôcť.

**Liturgický program**

**Pondelok – 1.10. – Presväté Bohorodička Ochrankyňa**

**Nedeľa – 7.10. – 20. nedeľa po Päťdesiatnici**

|  |  |  |  |
| --- | --- | --- | --- |
|  | Čičava | Komárany | Merník |
| Po 1.10 | 18.00 \*ZBP Tamara | 16.30 \*ZBP rodičia (r.Nabožna a Tiňova) | 17.00 +Jozef, Mária (r.Hlavačova) |
| Ut 2.10 |  | 16.30 spoveď18.00 +Jozef (r.Pavlova) + panychýda |  |
| St 3.10 |  |  | 17.00 spoveď18.00 liturgia |
| Št 4.10 | 8.00 | 17.00 \*ZBP Anna, Michal (r.Čandikova) |  |
| Pi 5.10 | 16.00 spoveď18.00 +Anna (r.Gajdošova) |  |  |
| So 6.10 | 8.00 |  |  |
| Ne 7.10 | 9.00 \*za farské spoločenstvo | 7.30 (zbierka na Rumunsko – Oradea) | 10.30  |

Úmysel modlitby: **za farnosť, všetkých veriacich i neveriacich, chorých, zablúdených.**